FI Euroopan unionin virallinen lehti C 353/6

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2015/C 353/05)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”KARLOVARSKÝ SUCHAR”

EU-nro: CZ-PGI-0105-01344–15.6.2015

SAN ( ) SMM ( X )

1. Hakijaryhmä ja oikeutettu etu

Karlovarská pekárna Trend s.r.o. Slepá 517/1 360 05 Karlovy Vary ČESKÁ REPUBLIKA Puhelin: +420 774455807 Sähköposti: jaros@karlovarskapekarna.cz

Oikeutettu etu johtuu siitä, että hakija on ainoa tuottaja alueella; ks. lisätietoja tekstistä.

2. Jäsenvaltio tai kolmas maa

Tšekki

3. Eritelmän kohta, jota / kohdat, joita muutos koskee

— ☐ Tuotteen nimi — ☒ Kuvaus — ☐ Maantieteellinen alue — ☒ Alkuperätodisteet — ☒ Tuotantomenetelmä — ☒ Yhteys maantieteelliseen alkuperään — ☐ Merkinnät — ☐ Muu [täsmennettävä]

4. Muutoksen/muutosten tyyppi

— ☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EY) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EY) N:o 1151/2012 53 artiklan 2 kohdan kolmannen alakohdan mukaisesti.

5. Muutos/Muutokset

I Tuotteen kuvaus:

Eritelmän 4.2 kohdan seitsemännessä alakohdassa ”Fysikaalis-kemialliset ominaisuudet” korvataan ilmaisu ”Keskimääräiset arvot / 100 g tuotetta – Karlovarský suchar special” ilmaisulla ”Ainesosien vähimmäismäärät / 100 g tuotetta ’Karlovarský suchar special’”. Eri ainesosia koskevia lukuja muutetaan seuraavasti:

Kuiva-ainepitoisuus: vähintään 90 g

Proteiinipitoisuus: vähintään 10 g

Rasvapitoisuus: vähintään 1,7 g

Hiilihydraattipitoisuus: vähintään 64,1 g

Energiapitoisuus: 1 400–1 570 kJ

Yhtenäisen asiakirjan 3.2 kohta muotoillaan vastaavasti.

II Eritelmän 4.2 kohdan kahdeksannessa alakohdassa korvataan ilmaisu ”Keskimääräiset arvot / 100 g tuotetta – Karlovarský suchar dietní” ilmaisulla ”Ainesosien vähimmäismäärät / 100 g tuotetta ’Karlovarský suchar dietní’”. Eri ainesosia koskevia lukuja muutetaan seuraavasti:

Kuiva-ainepitoisuus: vähintään 90 g

Proteiinipitoisuus: vähintään 10 g

Rasvapitoisuus: vähintään 1,5 g

Hiilihydraattipitoisuus: vähintään 63,9 g

Energiapitoisuus: 1 370–1 550 kJ

Eritelmän 4.2 kohdan kymmenennessä alakohdassa ”Mikrobiologiset ominaisuudet” poistetaan kolmannesta virkkeestä ”Kaikissa muuttujissa tulokset ovat negatiiviset tai selvästi alle normin” ilmaisu ”selvästi”. Viides virke ”Tuotteen mikrobiologisten ominaisuuksien on oltava seuraavan säädöksen mukaisia: Vyhláška č. 132/2004 Sb., o mikrobiologických požadavcích na potraviny, způsobu jejich kontroly a hodnocení” korvataan seuraavasti: ”Tuotteen mikrobiologisten ominaisuuksien on oltava voimassa olevan lainsäädännön mukaiset.”

Eritelmän 4.2 kohdan yhdennessätoista alakohdassa ”Karlovarský suchar special:” poistetaan ilmaisut ”tavallinen juomavesi” ja ”Karlovy Varyn suola”.

Eritelmän 4.2 kohdan kolmannessatoista alakohdassa korvataan ilmaisu ”Tuotteet saatetaan markkinoilla pahvisissa 200 gramman pakkauksissa” ilmaisulla ”Tuotteet saatetaan markkinoille eri painoisissa pakkauksissa”.

Yhtenäisen asiakirjan kohdat 3.2 ja 3.3 muotoillaan vastaavasti.

Edellä I ja II kohdassa esitettyjen muutosten perustelut

Karlovarský suchar special- ja Karlovarský suchar dietní -korppujen ainesosien määriä muutetaan niin, että kuiva-aineen vähimmäispitoisuus on nyt suurempi ja rasva- ja sokeripitoisuus pienempi.

Korkeampi kuiva-aineen vähimmäispitoisuus johtuu parantuneista varastointi- ja kuljetustekniikoista, joiden ansiosta tuote ei ime itseensä enempää kosteutta. Alempi sokeri- ja rasvapitoisuus kuvastaa nykyaikaisia ravitsemustottumuksia: korppuja pidetään terveellisinä ja niitä syödään erityisruokavalioissa. Alentuneen rasva- ja sokeripitoisuuden myötä myös tuotteen energiapitoisuus on alentunut erityisesti Karlovarský suchar dietní -korpussa. Eri ainesosille alun perin määritellyt vaihteluvälit on valvontamekanismien yksinkertaistamiseksi korvattu vaadituilla vähimmäismäärillä. Arvot eivät ole yleensä merkittävästi kohonneet, koska edellä mainitun energiapitoisuuden on säilyttävä ennallaan.

III Alkuperätodisteet

Eritelmän 4.4 kohtaan on tarpeen tehdä useita pieniä muutoksia.

Ensimmäisen alakohdan toisesta virkkeestä poistetaan ilmaisu ”Karlovy Varyn suola”.

Toisen alakohdan ensimmäinen virke muutetaan seuraavasti: Ilmaisu ”Eritelmän mukaisuus tarkastetaan yhtiön tuotantoinsinöörin tekemässä sisäisessä tarkastuksessa kuuden kuukauden välein” korvataan ilmaisulla ”Eritelmän mukaisuus tarkastetaan yhtiön tuotantoinsinöörin tekemässä sisäisessä tarkastuksessa HACCP-menetelmää käyttäen”.

Kolmannen alakohdan toisesta virkkeestä poistetaan ilmaisu ”kriittisiä pisteitä”.

Viidennessä alakohdassa ”Valvontakohteet” poistetaan jauhojen siivilointiä koskevassa osuudessa ilmaisu ”fyysiset tarkastukset”. Samasta alakohdasta poistetaan myös luetelmakohta ”rasvan hajoaminen (epäpuhtauksien silmämääräinen tarkastus)”.

Kuudennessa alakohdassa ”Pääasialliset säännökset” korvataan ilmaisu ”täytäntöönpanoasetusten (EU) N:o 852/2004 ja 178/2002 mukaisesti” ilmaisulla ”voimassa olevan lainsäädännön mukaisesti”.

Seitsemännen alakohdan ”Mikrobiologiset tarkastukset” ensimmäisessä virkkeessä korvataan ilmaisu ”Näytteet lähetetään mikrobiologiseen määritykseen vähintään kerran vuodessa” ilmaisulla ”Näytteet lähetetään mikrobiologiseen määritykseen HACCP-menetelmän mukaisesti”. Neljännessä virkkeessä poistetaan ilmaisu ”selvästi”. Viides virke ”Tuotteen mikrobiologisten ominaisuuksien on oltava seuraavan täytäntöönpanosäädöksen mukaisia: Vyhláška č. 132/2004 Sb., o mikrobiologických požadavcích na potraviny, způsobu jejich kontroly a hodnocení” korvataan seuraavasti: ”Tuotteen mikrobiologiset ominaisuudet määritetään voimassa olevan lainsäädännön mukaisesti.”

III kohdassa esitettyjen muutosten perustelut

Eritelmän mukaisuuden ja teknisen prosessin tarkastaminen sisäisessä tarkastuksessa korvataan jatkuvalla HACCP-seurannalla.

Rasvan hajoamista koskevat tarkastukset on poistettu, koska raaka-aineiden tuotantoa on nykyaikaistettu, ja tuottajat ja tavarantoimittajat takaavat tuotteen laadun laatusertifikaatein.

IV Tuotantomenetelmä

Eritelmän 4.5 kohtaan ”Tuotantomenetelmä” on tehtävä useita vähäisiä muutoksia.

Toisesta alakohdasta poistetaan suluissa oleva ilmaisu ”Karlovy Varyn suola”.

Poistetaan virke ”Karlovy Varyn suola on natrium- ja kaliumsulfaatin ja natriumbikarbonaatin seos”.

Viidennessä alakohdassa ”Alustaminen” korvataan toinen ja kolmas virke ”Raaka-aineet punnitaan ja sekoitetaan keskenään astiassa veteen; käyminen alkaa noin 27 celsiusasteessa. Puolitiivistä, 27–30-celsiusasteista taikinaa sekoitetaan sekoittimessa noin seitsemän minuutin ajan, minkä jälkeen sen annetaan levätä 60–80 minuuttia.” seuraavasti: ”Raaka-aineet punnitaan ja sekoitetaan keskenään astiassa lämpimään veteen. Puolitiivistä, 20–30-celsiusasteista taikinaa sekoitetaan sekoittimessa, minkä jälkeen sen annetaan levätä 20–40 minuuttia.”

Kuudennessa alakohdassa ”Paloittelu” virke ”Levännyt taikina leikataan leikkurissa 1,10–1,15 kg:n painoiksi paloiksi, jotka muotoillaan pitkänomaisiksi ja asetetaan rasvattuihin vuokiin (vuokiin muotoilu)” korvataan virkkeellä ”Levännyt taikina muotoillaan pitkänomaiseksi, leikataan taikinaleikkurilla paloiksi ja asetetaan rasvattuihin vuokiin (vuokiin muotoilu)”.

Seitsemännessä alakohdassa ”Kohottaminen” virke ”Leipien annetaan nousta kohotusuunissa noin 60 minuutin ajan 35–40 celsiusasteen lämpötilassa kosteuspitoisuudessa ollessa 70–75 %” korvataan virkkeellä ”Leipien annetaan nousta noin 60 minuutin ajan kohotusuunissa 35–40 celsiusasteen lämpötilassa kosteuspitoisuudessa ollessa 70–80 %”.

Kahdeksannessa alakohdassa ”Paistaminen” virke ”Kohottamisen jälkeen taikinapalat pannaan avoimissa vuoissa höyryuuniin 220–230 celsiusasteeseen ja paistetaan 35–45 minuuttia 280–300 celsiusasteen lämpötilassa” korvataan virkkeellä ”Kohottamisen jälkeen taikinapalat pannaan kannellisissa vuoissa höyry- tai kiertoilmauuniin 220–240 celsiusasteeseen, ja niitä paistetaan 35–45 minuuttia 200–230 celsiusasteen lämpötilassa”.

Kymmenennessä alakohdassa ”Viipalointi” virke ”Leivät leikataan leikkurilla 13,5 mm:n paksuisiksi viipaleiksi” korvataan virkkeellä ”Leivät viipaloidaan leikkurilla”.

Yhdennessätoista alakohdassa ”Paahtaminen” virke ”Viipaleet asetetaan paistolinjalle ja niitä paahdetaan 12 minuutin ajan niin, että lämpötila uunissa on 200–210 °C ja polttimen lämpötila on 280–300 °C” korvataan virkkeellä ”Viipaleet ladotaan paistohihnalle tai pelleille lappeelleen, ja niitä paistetaan 8–12 minuuttia niin, että lämpötila uunissa on 200–210 °C”.

Kahdennessatoista alakohdassa ”Jäähdytys ja pakkaaminen” virkkeet ”Paahdetut viipaleet asetellaan laatikoihin ja pakataan jäähtyneinä paperilla vahvistettuihin alumiinifoliopusseihin. Näin pakatut korput pannaan pahvisiin vähittäismyyntipakkauksiin, jotka puolestaan pakataan suuriin pahvilaatikoihin. Tuotteen ilmoitettu paino on 200 g, josta tosiasiallinen paino saa poiketa alaspäin enintään 7 prosenttia” korvataan virkkeellä ”Paahdetut viipaleet siirretään ritilöiden päälle ja pakataan täysin jäähtyneinä folioon, johon on kiinnitetty etiketti, tai painettuun folioon tai eri painoisiin pahvipakkauksiin”.

Yhtenäisen asiakirjan 3.4 kohta muotoillaan vastaavasti.

Edellä IV kohdassa esitettyjen muutosten perustelut

Karlovy Varyn suolaan tehdyn viittauksen poistaminen toisesta alakohdasta: ks. V kohdassa esitettyjen muutosten perustelut.

Koska käytettävien raaka-aineiden lämpötilat ja sekoitetun taikinan määrät eivät ole aina samat, veden lämpötilaa, käymistä, sekoitusaikaa, taikinan lämpötilaa ja lepoaikaa koskevia muuttujia muutetaan.

Kohdassa ”Paloittelu” viittaus palojen painoon poistetaan, koska paino vaihtelee käytettyjen vuokien koon mukaan.

Kohotukseen lisätään kosteuspitoisuutta koskeva tieto, koska käytetään kannellisia paistovuokia. Jotta taikina kohoaisi kannellisessa vuoassa, tarvitaan varsin korkea kosteuspitoisuus.

Paistettava taikina on pantava kannellisiin vuokiin, jotta viipaleiden samankokoisuus voidaan varmistaa. Uunien kehityksen vuoksi mainitaan toinen mahdollinen uunityyppi eli kiertoilmauuni. Uunin lämpötilaa vuokien sisäänpanovaiheessa on nostettu, koska lämpötila laskee noin kymmenellä celsiusasteella kun uuniin päästetään höyryä. Paistolämpötilaa muutetaan, koska nykyaikaiset laitteet ovat tehokkaampia ja kuluttavat vähemmän energiaa, mikä vuorostaan on taloudellisempaa ja ympäristöystävällisempää.

Viittaus viipaleiden paksuuteen poistetaan, koska se ei vaikuta tuotteen laatuun.

Paahtamisessa käytetään nykyään modernimpia uuneja. Paistohihnoja käytetään vain harvoin, ja paisto tapahtuu pelleillä kiertoilmauuneissa. Paahtoaikaa muutetaan, koska se riippuu paahdettavien korppujen määrästä. Viittaus polttimien lämpötilaan poistetaan, koska se ei vaikuta tuotteen laatuun.

Pakkausten kirjoa laajennetaan kuluttajien erilaisiin vaatimuksiin vastaamiseksi.

V Yhteys maantieteelliseen alkuperään

Eritelmän 4.6 kohdan ”Yhteys maantieteelliseen alkuperään” toisen kohdan viimeinen virke ”Tuotteen laadussa on osuutensa sekä paikallisilla raaka-aineilla (Karlovy Varyn vesi ja Karlovy Varyn suola) että paikallisilla perinteillä ja kokemuksella” korvataan virkkeellä ”Tuotteen laadussa on osuutensa sekä paikallisilla raaka-aineilla (Karlovy Varyn vesi) että paikallisilla perinteillä ja kokemuksella”.

Kolmannen alakohdan ensimmäinen virke ”Tuote sisältää Karlovy Varyn vettä, ja ’Karlovarského sucharu special’ myös Karlovy Varyn suolaa” korvataan virkkeellä ”Tuote sisältää Karlovy Varyn vettä”. Tämän alakohdan viimeisestä virkkeestä poistetaan ilmaisu ”Karlovy Varyn suola”.

Yhtenäisen asiakirjan 5 kohta muotoillaan vastaavasti.

Edellä V kohdassa esitettyjen muutosten perustelut

Silloin kun alkuperäinen eritelmä laadittiin, Karlovy Varyn suolaa valmistettiin erityisellä nanosuodatustekniikalla, jota ei enää käytetä. Karlovy Varyn suolan parametrit ovat nykyään erilaiset, koska sitä valmistetaan jaksoittain ja eri menetelmillä. Sen vuoksi on asianmukaista poistaa eritelmästä Karlovy Varyn suola ja sen sisältämät aineet sekä tavallinen juomavesi ja korvata ne pelkästään Karlovy Varyn vedellä. Tämä ei vaikuta mitenkään tuotteen makuun eikä muihin ominaisuuksiin.

YHTENÄINEN ASIAKIRJA

”KARLOVARSKÝ SUCHAR”

EU-nro: CZ-PGI-0105-01344–15.6.2015

SAN ( ) SMM ( X )

1. Nimi

”Karlovarský suchar”

2. Jäsenvaltio tai kolmas maa

Tšekki

3. Maataloustuotteen tai elintarvikkeen kuvaus

3.1 Tuotelaji

Luokka 2.4: Leipomo-, konditoria-, makeis- ja keksituotteet

3.2 Kuvaus 1 kohdassa nimetystä tuotteesta

”Karlovarský suchar” –tuotetta (Karlovy Varyn korppu) valmistetaan nykyään kahdessa muodossa, jotka ovat ”Karlovarský suchar special” sekä ruokavaliovalmiste ”Karlovarský suchar dietní”.

Muoto: Pitkänomaisesta valkoisesta leivästä leikatut viipaleet, säännöllinen muoto, joka vastaa tuotteen kypsytyksen aikana saamaa muotoa;

Ulkonäkö: Tasaisesti huokoinen, läpeensä kypsytetty, pinnaltaan tasainen, lohkeava, hyvin kuivatettu, ei saa olla palanut, ei saa sisältää vieraita aineita.

Väri: Kullanruskea, ei tumma.

Maku: Miellyttävä leipomotuotteen maku, ei karvas eikä hapan, ei muuta vierasta sivumakua.

Tuoksu: Luonnollinen leipomotuotteen tuoksu, ei ummehtunut, ei vierasta hajua.

Fysikaalis-kemialliset ominaisuudet:

Ainesosien vähimmäismäärät / 100 g tuotetta ”Karlovarský suchar special”

Kuiva-ainepitoisuus: vähintään 90 g

Proteiinipitoisuus: vähintään 10 g

Rasvapitoisuus: vähintään 1,7 g

Hiilihydraattipitoisuus: vähintään 64,1 g

Energiapitoisuus: 1 400–1 570 kJ

Ainesosien vähimmäismäärät / 100 g tuotetta ”Karlovarský suchar dietní”

Kuiva-ainepitoisuus: vähintään 90 g

Proteiinipitoisuus: vähintään 10 g

Rasvapitoisuus: vähintään 1,5 g

Hiilihydraattipitoisuus: vähintään 63,9 g

Energiapitoisuus: 1 370–1 550 kJ

Tuotteet saatetaan markkinoille foliossa, johon on kiinnitetty etiketti, tai painetussa foliossa tai eri painoisissa pahvipakkauksissa.

3.3 Rehu (ainoastaan eläinperäiset tuotteet) ja raaka-aineet (ainoastaan jalostetut tuotteet)

”Karlovarský suchar special”: vehnäjauho, Karlovy Varyn vesi, jauhonparannusaine, sokeri, kovetettu kasvisrasva, hiiva, ruokasuola, munankeltuaisjauhe.

”Karlovarský suchar dietní”: vehnäjauho, Karlovy Varyn vesi, tavallinen juomavesi, jauhonparannusaine, kovetettu kasvisrasva, hiiva, ruokasuola.

Karlovy Varyn vesi kuuluu bikarbonaatti-, rikki-, natrium- ja kloridipitoisiin kivennäisvesiin. Liuenneiden aineiden määrä on 6,45 g/l ja mineraalipitoisuus 560–980 mg/l.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Tuotteen kannalta keskeinen raaka-aine (Karlovy Varyn vesi) saadaan maantieteellisesti rajatulta alueelta. Raaka-aineiden prosessointi ja kaikki valmistusvaiheet suoritetaan niin ikään maantieteellisesti rajatulla alueella.

”Karlovarského suchar” -tuotteen valmistus:

Taikina valmistetaan hapattamatta (hiivalla nostamalla). Raaka-aineet sekoitetaan taikinatiinussa veden kanssa. Tämän jälkeen valmistetaan sekoittimessa puolikiinteä taikina, jonka annetaan levätä. Levännyt taikina muotoillaan pitkänomaisiksi paloiksi, jotka leikataan taikinaleikkurilla paloiksi ja asetetaan rasvattuihin vuokiin. Taikinan annetaan nousta vuoissa. Kohottamisen jälkeen palat paistetaan kannellisissa vuoissa höyry- tai kiertoilmauunissa. Kypsyttämisen jälkeen palat irrotetaan vuoista ja asetellaan telineisiin jäähtymään. Sen jälkeen ne leikataan viipaleiksi, asetetaan paistohihnalle tai pelleille ja paahdetaan. Paahdetut viipaleet siirretään ritilöiden päälle ja pakataan täysin jäähtyneinä.

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

Tuote on pakattava valmistuspaikalla. Tähän on syynä se, että tuote on lohkeava ja imee helposti kosteutta ympäristöstä. Näin voidaan myös taata tuotteen hygienia ja paremmin varmistaa tuotteen jäljitettävyys.

3.6 Tuotteen, johon rekisteröity nimi viittaa, merkintöjä koskevat erityiset säännöt

Pakkauksessa on oltava merkintä ”Karlovarského suchar”. Merkintöjen sijaintia, kirjasintyyppiä, väriä jne. ei ole määrätty.

4. Maantieteellisen alueen tarkka rajaus

Karlovy Varyn alue, jonka rajaavat kunnat Karlovy Vary, Šemnice, Kyselka, Velichov, Ostrov, Hroznětín, Mezirolí, Stará Role ja Karlovy Vary, mainitut kunnat mukaan luettuina.

5. Yhteys maantieteelliseen alueeseen

Maantieteellinen alue liittyy historiallisesti kylpylämatkailuun, lähteisiin ja veteen. Karlovy Varyn vesi on kuuluisaa ja ominaisuuksiltaan ainutlaatuista. Vesi on peräisin Karlovy Varyn kuumista lähteistä, jotka kuuluvat maailman merkittävimpiin ja tunnetuimpiin kivennäisvesilähteisiin. Se, että lähteet nousevat pintaan juuri edellä mainitulla alueella, johtuu maanpinnan murroksesta ja merkittävien siirrosten risteämisestä Karlovy Varyn lähteiden alueella.

Karlovarský suchar -korpun ainutlaatuisuus johtuu erityisesti sen maineesta ja pitkästä tuotantoperinteestä Karlovy Varyn rajatulla maantieteellisellä alueella sekä tuotteen rapeudesta, helposta sulavuudesta ja ravitsemuksellisista hyödyistä.

Valmistaja on useiden vuosikymmenten ajan valmistanut Karlovarský suchar -korppua perinteisin menetelmin kohdassa 4 määritellyllä maantieteellisellä alueella. Karlovarský suchar on tuote, jota pidetään kylpylähoitojen ja kivennäisvesien ohella osana Karlovy Varyn ominaisluonnetta ja yhtenä syynä tämän kylpyläkaupungin maailmanmaineeseen.

Karlovarský suchar sisältää tuoretta Karlovy Varyn vettä. Karlovy Varyn vesi helpottaa ja nopeuttaa ruoan sulatusta ja imeytymistä vatsalaukussa.

Karlovy Varyn maantieteellisen alueen ja Karlovarský suchar -korpun välinen yhteys ilmenee siitä, että sen valmistus rajatulla maantieteellisellä alueella yhdistyy historiallisesti paikallisen kivennäisveden käyttöön sen valmistuksessa. Karlovy Vary on parantavista vesistään kuuluisa kylpylä. Lisäksi Karlovarský suchar -korppua on valmistettu jo kauan ja paikallisilla asukkailla on kokemusta sen valmistuksesta. Korppu on myös osa kylpylähoitoihin liittyviä ruokavalioita.

Eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.upv.cz/dms/vestnik/vestnik_spolecny/2014/vestnik_50-2014.pdf#page=143

Věstník č. 50 ze dne 10. 12. 2014, str. 143 a násl. (Virallinen lehti N:o 50, 10.12.2014, s. 143 ja seuraavat sivut)

(1) EUVL L 343, 14.12.2012, s. 1.